Nelson Mandela-lesing: ‘Wat is verkeerd met ons samelewing?’Mogoeng Mogoeng aan die woord. (Foto: Twitter) “Die Grondwet is ŉ kragtige wapen teen haweloosheid, ongeletterdheid, honger en siekte. Dit maak nie saak of jy swart of wit is, of jy Tswana of Afrikaans praat, of jy in ŉ nuwe motor ry of kaalvoet loop nie, ons het almal sekere basiese regte.” Só het hoofregter Mogoeng Mogoeng Saterdagmiddag in sy toespraak by geleentheid van die 17de Nelson Mandela-lesing by die Universiteit van Johannesburg (UJ) se Soweto-kampus gesê. Vanjaar se tema vir die lesing het was “Konstitusionalisme as instrument vir transformasie”. Mogoeng het met die intrapslag gesê die doel van die lesing behoort te wees: “Wat is verkeerd met ons samelewing? Hoe het dit gekom dat daar steeds 25 jaar later mense sonder huise is? Hoe het dit gekom dat daar steeds rassediskriminasie en geslagsdiskriminasie is?” Volgens Mogoeng is daar iets grondliggend fout en dié fout behoort gekonfronteer te word deur praktiese uitdrukking aan die Grondwet te gee. “Die Grondwet is ŉ instrument om ŉ samelewing te bou waarin niemand rede sou hê om hom of haar te skaam vir sy of haar situasie nie,” sê Mogoeng. Hy het aangevoer dat daar baie min gaan verander indien Suid-Afrikaners nie weet wat hul regte volgens die Grondwet is nie. “Jy kan nie veg vir iets waarvan jy nie weet nie,” het hy in sy toespraak gesê. Mogoeng Mogoeng gedurende sy toespraak Saterdagmiddag. (Foto: Twitter) “Ons moet sterk en verenig wees as die mense van Suid-Afrika. Ons was nooit verenig as swart en wit mense nie, maar eenheid is noodsaaklik vir wat Madiba die ‘die visie vervat in die Grondwet’ genoem het.” Volgens Mogoeng het Suid-Afrika eenheid broodnodig. “Jy kan nie net Engels ken nie. As jy daartoe verbind is om die eenheid te bou wat ons so dringend benodig, moet jy die tale ken, die kulture ken. Probeer om die situasie van jou mede-Suid-Afrikaners te verstaan,” het Mogoeng gemaan. “Ek twyfel nie dat iemand wat respek vir Nelson Mandela het, die lesing van vandag sal sien as ŉ oomblik vir ŉ nuwe begin nie … ŉ oproep tot aksie. ŉ Eis van Madiba self dat ons moet optree om korrupsie, onreg en misdadigheid uit te roei.” Mogoeng te toespraak is vanmiddag met luide applous ontvang en het die gehoor op hul voete gehad. Verskeie hooggeplaastes het die lesing bygewoon.